Ġiet pubblikata għall-ewwel darba, ittra ta' suldat tal-Ewwel Gwerra Dinjija li fiha jirrakkonta dak li huwa stess iddeskrieva bħala "wieħed mill-aktar avvenimenti straordinarji tal-umanità li qatt rajt f'ħajti". Is-suldat huwa l-Kaptan Ingliż A D Chater fl-1914 meta kien tħabbar waqfien mill-ġlied bejn it-truppi Ġermaniżi u dawk Ingliżi għal Jum il-Milied. Fl-ittra li s-suldat Ingliż kien bagħat lil ommu, jirrakkonta kif sa ftit ħin qabel kienu għadhom qed jisparaw fuq xulxin bħala għedewwa. Jgħid li malli tħabbar il-waqfien mill-ġlied, is-suldati għedewwa bdew jagħtu lil xulxin l-isbaħ xewqat għall-Milied u organiżżaw logħba futbol bejniethom. Is-suldat Ingliż isemmi kif "kienu l-għaxra ta' filgħodu meta resqu lejna żewġ suldati Ġermaniżi jxejru jdejhom. Għall-ewwel konna se nisparaw fuqhom iżda ndunajna li ma kinux armati. Sa żewġ minuti wara, ħarġu mijiet ta' suldati Ingliżi u Ġermaniżi jieħdu b'idejn xulxin u jawguraw il-Milied it-Tajjeb". Jgħid li bdew jieħdu r-ritratti flimkien u jpartu s-sigarretti bejniethom. Ftit minnhom bdew jilgħabu wkoll futbol. Is-suldati Ingliż jgħid li ħadd ma kien jaf kemm kien se jdum dan il-ftehim ta' paċi, iżda jgħid li dan kien "ftehim ta' paċi improvizzat". B'xorti ħażina, wara dan l-Ewwel Gwerra Dinjija kienet kompliet għal erba' snin oħra u kienet wasslet għall-mewt ta' madwar 37 miljun persuna. Il-kumpanija Sainsbury ħadmet ukoll riklam imsejjes fuq din il-ġrajja daqstant unika. Fil-messaġġ tiegħu għall-Milied, l-Isqof Scicluna wkoll jirreferi għal dan l-avveniment straordinarju tal-Ewwel Gwerra Dinjija.